Foto's: Ses dood in man se moordtog | Maroela Media
'n Polisiebeampte staan by 'n toneel waar die liggaam van een van die oorledenes in die agtergrond lê. Foto: Felix Adamo/The Bakersfield Californian via AP
Ses mense is dood nadat 'n man in die suide van Kalifornië in die VSA Woensdag vyf mense afgemaai het voordat hy die vuurwapen op homself gerig het.
Die skietery het by 'n huis en sakeonderneming in Bakersfield plaasgevind, sowat 145 km noord van Los Angeles.
Plaaslike polisie-owerhede sê die man het omstreeks 17:30 saam met sy vrou by 'n vragmotoronderneming opgedaag waar hy 'n ander man gekonfronteer het. "Die man het die ander man by die vragmotormaatskappy geskiet, voordat hy omgedraai en sy vrou geskiet het," het Donny Youngblood, woordvoerder vir die Kern-distrik, gesê.
Die man het daarna nog 'n man by die sakeonderneming gejaag voordat hy hom voor 'n nabygeleë sportwinkel doodgeskiet het.
Die skieter is voorts na 'n huis in Breckenridgeweg waar hy nog twee mense doodgeskiet het.
'n Groep mense staan naby 'n toneel waar die skieter losgebrand het (12 September 2018). Foto: Felix Adamo/The Bakersfield Californian via AP
Hy het daarna 'n voertuig gekaap waarin 'n vrou en haar kind gery het. Die vrou en kind kon daarin slaag om te ontsnap en die man het met die voertuig na 'n snelweg gery waar 'n polisiebeampte hom gewaar het.
Toe die man sien die polisiebeampte is op sy spoor, het hy by 'n parkeerarea ingery. Die beampte het hom gekonfronteer en sy vuurwapen op hom gerig, waarna die man homself in die bors geskiet het.
"Uiteraard is dit nie lukrake skietvoorvalle nie. Ses mense is binne 'n baie kort tydjie dood," het Youngblood gesê. Behalwe vir die skieter se vrou, was dit nie onmiddellik duidelik hoe die oorledenes met mekaar verbind is nie.
Youngblood het gesê ongeveer 30 mense het die skietvoorval gesien en word tans deur die polisie ondervra.
Die identiteit van die skieter is nie onmiddellik bekendgemaak nie.
Donny Youngblood, plaaslike polisiewoordvoerder, praat Woensdag met verslaggewers in Bakersfield, Kalifornië (12 September 2018). Foto: Sam Morgen/The Bakersfield Californian via AP
Polisiebeamptes Woensdag op die toneel van een van die skietvoorvalle (12 September 2018). Foto: Sam Morgen/The Bakersfield Californian via AP